alexandrainst/scandi-wiki huggingface dataset:
Sveppate

„Sveppate“ getur líka átt við um seyði úr sveppum sem innihalda ofskynjunarlyfið psilocybin.

Sveppate, kombucha eða mansjúríute, er gerjað, léttkolsýrt, sætt svart eða grænt te sem er drukkið um allan heim, stundum út af meintum heilsubætandi áhrifum sem eiga að stafa af örveruflórunni sem lifir í teinu og myndar samfelldan hlemm ofan á vökvanum. Þessi hlemmur er stundum kallaður „Mansjúríusveppur“, til aðgreiningar frá teinu sjálfu, sem er í dag oft nefnt kombucha á íslensku. Teið er oft bragðbætt fyrir neyslu með kryddi, safa eða öðrum bragðefnum. 

Sveppate gæti verið upprunnið í Mansjúríu í Kína þar sem neysla þess er útbreidd, eða í Rússlandi eða Austur-Evrópu. Algengast er að sveppate sé framleitt í heimahúsum, en ýmsir smáframleiðendur hafa markaðssett sveppate fyrir neytendamarkað.

Sveppate er gert með því að gerja sykrað te með samlífisræktun ýmissa tegunda baktería (aðallega mjólkursýrugerla og ediksgerla) og gers. Sveppurinn eða „móðirin“ (líka kallaður „SCOBY“ á ensku, sem stendur fyrir „symbiotic culture of bacteria and yeast“) er í raun líffilma sem inniheldur oftast ölger (Saccaromyces cerevisiae) og næstum alltaf Komagataeibacter xylinus sem breytir alkóhólinu í ediksýru.

Því hefur verið haldið fram að neysla á sveppatei hafi ýmis heilsubætandi áhrif, en þau hafa ekki verið staðfest með rannsóknum.

Te
Gerjaðir drykkir
Helena fagra

Helena fagra er samkvæmt grísku goðafræðinni fallegasta kona veraldar og talin vera dóttir Seifs og Ledu. Fræðimenn hafa talið að hún hafi verið gift Menelás, konungi Spörtu, sem hafi svo orðið faðir dóttur hennar, Hermione, og mögulega verið móðir Nicostratusar. Í kjölfar þess að Afródíta lofaði prinsinum París að fá Helenu tók hann Helenu til Tróju, og endurheimt hennar frá Tróju á að hafa verið kveikjan að Trójustríðinu.

Menn og hetjur í grískri goðafræði
Persónur í Hómerskviðum
Jójó

Jójó er leikfang upprunalega frá um árinu 500 f.Kr. sem byggist á öxli tengdum við tvo diska, ásamt bandi sem vafið er utan um öxulinn, sambærilegt tvinnakefli. Hinn endinn á bandinu er venjulega bundinn til að mynda hring sem fingur er stungið inn í, og svo hægt að kasta jójóinu með þeim hætti að diskarnir spinnast.

Leikföng
Kermit froskur

Kermit froskur er leikbrúðan í Prúðuleikurunum sem búin var til af Jim Henson og leikin af honum þar til hann lést árið 1990. Persóna Kermits var hönnuð til að vera hin jarðbundna aðalpersóna í sögunni hverju sinni, meðal annars í Sesame Street sjónvarpsþáttum nefndum eftir Prúðuleikurunum.

Kvikmyndapersónur
Leikbrúður
Félag

Félög hafa yfirleitt einhvern ákveðinn tilgang. Dæmi eru stéttarfélög sem hafa það verkefni að gæta hagsmuna félagsmanna þegar kemur að atvinnulífinu.

Félög eru skipulögð og halda aðalfundi í samræmi við samþykktir sínar þar sem fram koma ýmsir atburðir sem hafa farið fram frá seinasta aðalfundi, ársreikningur er lagður fram, farið er yfir ágreiningsmál (skyldu þau vera til staðar) og fleira.
Lagaáskilnaðarregla

Lagaáskilnaðarregla er réttarregla út frá stjórnarskrá er felur í sér að gildi opinberra reglna um ákveðin viðfangsefni sé bundnar við að um þær séu settar með landslögum en ekki með afleiddri löggjöf. Heimildarregla lögmætisreglunnar er dæmi um lagaáskilnaðarreglu.

Íslenskir dómstólar hafa þó gengið út frá því að Alþingi sé þrátt fyrir allt heimilt að framselja lagasetningarvald til setningar afleiddrar löggjafar en þó með talsvert þrengra svigrúmi en ella, eins og að stjórnvöld mega ekki ákvarða beint hvað telst vera refsiverð háttsemi, en gæti verið heimilt að setja reglugerðir út frá viðkomandi lögum sem gæti verið refsivert að brjóta í bága við.

Lögfræði
Stjórnskipunarréttur
Nemendafélag

Nemendafélag er félag nemenda sem hefur mismunandi tilgang eftir félögum. Sum nemendafélög hafa þann tilgang að vera rödd nemenda hjá skólastjórn og tengiliður skólastjórnar við nemendur á meðan önnur gera sitt besta til að skipuleggja skemmtilega viðburði fyrir nemendur. Oft eru nemendafélög með sín eigin tímarit eða sinn eigin miðil, dæmi er Beneventum frá NFMH.

Nemendafélög halda oft böll, útilegur og góðgerðavikur.

Hér má sjá lista yfir nemendafélög á Íslandi: Flokkur:Nemendafélag
Ball

Ball er viðburður þar sem fólk kemur saman til að hlusta á tónlist, dansa og skemmta sér. Stundum er einnig borðað á böllum.

Dans
Leónídas

Leónídas I (um 540 f.Kr. — 19. september 480 f.Kr.) var konungur í borgríkinu Spörtu frá u.þ.b. 489 f.Kr. til dauðadags. Þekktastur er hann fyrir að hafa lagt af stað með 300 öðrum Spartverjum, ásamt mörg þúsund hermönnum annarra borgríkja sem hann safnaði á leiðinni, til að verjast innrás Persa um Laugaskarð þrátt fyrir að hafa tapað þeim bardaga, þar sem Grikkjum tókst að reka Persa brott frá Grikklandi árið eftir.

Fólk fætt árið 540 f.Kr.
Fólk dáið árið 480 f.Kr.
Grikkland hið forna
Konungar Spörtu
309

309 (CCCIX í rómverskum tölum) var 9. ár 4. aldar sem hófst á laugardegi samkvæmt júlíanska tímatalinu. Í Rómaveldi var það þekkt sem ræðismannsár Licinianusar og Constantinusar eða sem árið 1064 ab urbe condita. Það hefur verið þekkt sem árið 309 frá því snemma á miðöldum þegar Anno Domini-tímatalið, hið Kristna tímatal, var tekið upp.

Atburðir
 Skattlandið Hispanía gerði uppreisn gegn Maxentíusi og hyllti Konstantínus sem keisara.
 Drepsótt, sem gæti hafa verið miltisbrandur, breiddist út um Rómaveldi.
 Marsellus 1. páfi var hrakinn frá Róm af keisaranum Maxentíusi.

Fædd

Dáin
 Hormizd 2. Persakonungur.
 Marsellus 1. páfi.
 Heilagur Elías og félagar hans

309
301-310
Linda Ronstadt

Linda Maria Ronstadt (f. 15. júlí 1946) er fyrrum bandarísk söngkona er lét af störfum sem slík árið 2011 vegna ofankjarnalömunar (sem hafði á þeim tíma verið misgreint sem Parkinsons) er gerði henni ekki lengur kleift að syngja. Hún hefur þó haldið áfram þátttöku sinni í opinberu lífi að einhverju leyti eftir það, eins og í formi ræðuflutnings og útgáfu sjálfsævisögu sinnar, Simple Dreams: A Musical Memoir. Á ferli sínum söng hún og tók upp margs konar lög, þar á meðal rokk og kántrí. Náðu 38 þeirra á bandaríska Billboard Hot 100 listann.

Meðal verðlauna sem hún hefur öðlast eru 10 Grammy-verðlaun, ein Emmy-verðlaun og ein ALMA-verðlaun. 

Bandarískir söngvarar
Fólk fætt árið 1946
Lögskýringargögn

Lögskýringargögn eru gögn sem dómstólar líta oft til við að álykta um vilja löggjafans sem lá að baki þegar viðkomandi löggjöf var sett. Augljósustu gögnin eru þau sem lögð voru formlega fyrir við lagasetningarferlið, svo sem greinargerð frumvarpsins og framlögð nefndarálit þó einnig sé litið til fluttra ræða við afgreiðslu þingmálsins. Gróflega séð er vægi lögskýringargagns metið í ljósi þess hversu skýrt gagnið er um það hvernig löggjafinn (sem heild) hefði viljað haga afgreiðslu fyrirliggjandi máls. Þeim er almennt séð oft veitt meira vægi þegar lagaákvæðið er ívilnandi gagnvart borgaranum en minna eftir því sem þau eru íþyngjandi, svo sem á sviði refsilöggjafar.

Lögfræði
Mick Jagger

Sir Michael Philip Jagger (f. 26. júlí 1943) er breskur rokksöngvari, lagahöfundur, leikari, og kvikmyndaframleiðandi þekktastur fyrir stofnun og aðild sína að hljómsveitinni The Rolling Stones, einkum fyrir sérstaka rödd hans og einkennandi frammistöðu á tónleikum. Ferill Micks í hljómsveitinni hófst árið 1962 og er hann enn formlega í henni, en hefur þó litast af vanvirknistímabili þar sem meðlimir hennar voru einbeittari á einkaverkefni utan hljómsveitarinnar, eins og sólóferill Micks frá árinu 1985 sem gekk langt því eins vel og þegar hann spilaði með hljómsveitinni.

Sólóskífur
She's the Boss (1985)
Primitive Cool (1987)
Wandering Spirit (1993)
Goddess in the Doorway (2001)

Breskir söngvarar
Fólk fætt árið 1943
IFK Norrköping

IFK Norrköping er knattspyrnulið staðsett í Norrköping í Svíþjóð. Liðið var stofnað 19. maí 1898 og leikur í efstu deild í Svíþjóð, Allsvenskan. Félagið er eitt af elstu og sigursælustu félögum Svíþjóðar og hefur unnið Sænsku úrvalsdeildina alls 13 sinnum, síðast árið 2015. Með liðinu hafa spilað Íslendingarnir Ísak Bergmann Jóhannesson, Ari Freyr Skúlason, Oliver Stefánsson og Guðmundur Þórarinsson.

Nú spila Arnór Sigurðsson, Andri Lucas Guðjohnsen,  Arnór Ingvi Traustason og Ari Skúlason með liðinu.

Leikmannahópur 2020  

 (á láni frá Gent)

Tenglar 
 

Sænsk knattspyrnufélög
Kalmar FF

Kalmar FF er knattspyrnulið staðsett í Kalmar í Svíþjóð. Liðið var stofnað 15. júní 1910 og leikur í efstu deild í Svíþjóð, Allsvenskan.

Tenglar 
 

Sænsk knattspyrnufélög
Lockheed C-130 Hercules

Lockheed C-130 Hercules er stór fjögurra skrúfuhreyfla flutningavél frá Lockheed (nú Lockheed Martin). Hún var hönnuð til að flytja hermenn og hergögn en hönnun vélarinnar hefur þótt bæði örugg og sveigjanleg, þannig að hægt er að aðlaga hana að ýmsum öðrum tegundum verkefna.

Vélin var fyrst tekin í almenna notkun hjá Bandaríkjaher árið 1956. Til er mikill fjöldi útgáfa af vélinni sem er enn notuð víða um heim.

Lockheed-flugvélar
Flutningavélar
RS Aero

RS Aero er 4.01 metra löng einmenningskæna úr glertrefjum með einu hálfsprekuðu bermúdasegli. Reiðinn er úr koltrefjum. Hún vegur 30 kg. Hún var hönnuð af breska skútuhönnuðinum Jo Richards og sett á markað af breska fyrirtækinu RS Sailing árið 2014. Hönnunin hefur unnið til fjölda verðlauna. Hægt er að fá þrjár stærðir af seglum (5, 7 og 9) eftir þyngd siglingamanns.

Árið 2019 tók RS Aero þátt í prófunum á búnaði fyrir Ólympíuleikana, ásamt Laser, Melges og D-Zero. Aero kom langbest út, með 80% á móti 69% hjá Laser, sem var í öðru sæti. Búnaðarnefnd World Sailing ákvað því að mæla með Aero sem Ólympíubát í staðinn fyrir Laser á Ólympíuleikunum 2024, en vegna andstöðu aðildarsambanda við breytingar, þar sem siglingafélög hafa fjárfest í búnaði og þjálfun fyrir Laser, ákvað stjórn World Sailing að hunsa tilmæli búnaðarnefndarinnar.

Tilvísanir

Tenglar
 Vefur RS Aero

Kænur
Luka Dončić

Luka Dončić er slóvenskur körfuboltamaður sem spilar fyrir Dallas Mavericks í NBA-deildinni og slóvenska landsliðinu. Doncic hóf ferilinn með Union Olimpija í heimalandinu en fór snemma til Real Madrid þar sem hann hlaut sæti í byrjunarliðinu aðeins 16 ára. Árið 2018 vann hann EuroLeague með liðinu.

Sama ár hélt hann til Dallas Mavericks og  á 2018–19 tímabilinu var hann valinn nýliði ársins og komst í stjörnulið NBA. Dončić á ýmis met nýliða NBA eins og flestar þrefaldar tvennur og hefur náð í 10. sæti yfir flestar slíkar í deildinni. Árið 2022 varð hann fyrsti leikmaður NBA til að ná 60 stigum og yfir 20 fráköstum í leik þegar hann náði þrefaldri tvennu gegn Knicks. Hann sló einnig stigamet Mavericks.

17 ára hóf Doncic að spila fyrir slóvenska landsliðið og vann EuroBasket titilinn 2017. Saša Dončić, faðir Luka, er körfuboltaþjálfari og fyrrum leikmaður.

Heimild
 

Slóvenskir körfuknattleiksmenn
Fólk fætt árið 1999
Sjóorrusta (tölvuleikur)

Sjóorrusta er íslenskur tölvuleikur sem gefinn var út árið 1986. Leikurinn var hannaður í Basic og Assembler fyrir Sinclair Spectrum-tölvur og kom út á gagnakassettu. Það voru feðgarnir Erlingur Örn Jónsson og Jón Erlings Jónsson sem hönnuðu og forrituðu leikinn. Árið 2013 var Landsbókasafninu afhent eintak af honum til varðveislu.

Heimildir

Íslenskir tölvuleikir
Manx-köttur

Manx-köttur er kattartegund upprunalega frá Mön sem hefur náttúrulega styttri rófu (eða jafnvel enga), lengri afturleggi og hringlaga höfuð. Þeir eru þekktir og eftirsóttir fyrir veiðifærni sína, einkum á skipum, ásamt því að vera mannfélagslegir og virkir.

Kettir
Náttföt

Náttföt er fatnaður venjulega notaður af fólki að næturlagi upp í rúmi eða við afslöppun heima hjá sér. Þau eru venjulega gerð úr mjúku efni, svo sem flóneli eða léttum bómul.

Fatnaður
Nærföt

Nærföt er fatnaður sem fólk er í innan um ytri klæði, svo sem nærbuxur, brjóstahaldarar og bolir. Tilgangur þeirra er að sporna gegn því að ytri klæðin spillist eða skemmist sökum losunar úrgangsefna frá líkamanum, svo sem í gegnum svita, draga úr núningi ytri klæðnaðar við skinnið, breyta lögun líkamans, og til að hylja eða styðja hluta hans.

Fatnaður
O.J. Simpson

Orenthal James Simpson (f. 9. júlí 1947), betur þekktur sem O.J. Simpson eða "The Juice", er fyrrverandi stjarna í amerískum fótbolta, kynnir, leikari, og dæmdur glæpamaður. Hann er einna þekktastur fyrir réttarhöldin í sakamáli um að hafa myrt fyrrum eiginkonu sína, Nicole Brown Simpson, ásamt vin hennar, Ron Goldman árið 1994. Hann var sýknaður af þeirri ákæru en var síðar dæmdur bótaskyldur fyrir bæði morðin í skaðabótamáli sem foreldrar hinna myrtu höfðuðu gegn honum. Hann var svo handtekinn í Las Vegas fyrir vopnað rán og mannrán árið 2008 og dæmdur fyrir það árið eftir.

Fólk fætt árið 1947
Bandarískir íþróttamenn
Bandarískir glæpamenn
París (leikur)

París er einnig borg og íslenskt kvenmannsnafn
París er vinsæll barnaleikur er gengur út á að steini eða öðrum litlum hlut er kastað í einn reitanna sem teiknaður hefur verið á yfirborð og þátttakandinn á að hoppa á reitina og ná í hlutinn. Algengt er að reitirnir séu teiknaðir með krít en einnig geta þeir verið merktir með varanlegri hætti.

Reglur 
Fjölmörg afbrigði eru af reglunum og því hægt að álykta að ríkjandi reglur hvers leiks séu þær sem séu algengar á hverjum stað eða umsamdar milli þátttakenda. Algeng útfærsla er að þátttakandinn standi á sérstökum byrjunarreit og hendir þaðan litlum hlut í fyrsta reitinn (venjulega merktur með tölustafnum ‚1‘). Viðkomandi hoppar síðan í gegnum alla reitina fram og til baka á byrjunarreitinn, fyrir utan „merkta“ reitinn, með þeim hætti að eingöngu má einn fótur vera niðri í einu, að því undanskildu að heimilt er að vera með báða fætur niðri á sama tíma til að snerta tvo samliggjandi reiti (nr. 4 og 5 í myndadæminu), og einnig er heimilt að snerta ótölusettu reitina með báðum fótum í einu. Á leiðinni til baka á þátttakandinn stoppa á næsta reit við merkta reitinn, beygja sig niður, taka upp hlutinn, og halda síðan áfram. Ef þátttakandinn fer út fyrir parísinn, sleppir reit eða snertir línurnar, þarf viðkomandi að endurtaka umferðina (en hleypa næsta þátttakanda að á undan séu fleiri að spila). Ef umferðin heppnast má þátttakandinn hefja strax næstu umferð með því að merkja næsta númeraða reit, og svo framvegis. Sigurvegarinn er þátttakandinn sem klárar fyrst seinustu umferðina.

Barnaleikir
Persneskur köttur

Persneskur köttur er kattartegund upprunalega frá því svæði Persíu sem nú kallast Íran. Helstu einkenni katta af þeirri tegund eru löng hár, kringlótt andlit og stutt trýni.

Kettir
Pong

Pong er spilakassaleikur framleiddur af Atari og upprunalega gefinn út árið 1972, en síðar hefur hann verið gefinn út í öðrum tegundum tölva. Í leiknum er spilaður tvívíður borðtennis séð ofan frá borðsins þar sem tveir spilarar keppast við að slá bolta þannig að hann fari framhjá spaða andstæðingsins.

Tölvuleikir
Sísýfos

Sísýfos er í grískri goðafræði konungur sem var best þekktur fyrir að hafa verið refsað af Seifi með því að vera neyddur til að rúlla risastórum steini upp hæð sem myndi svo ætíð rúlla aftur niður á byrjunarreit í hvert sinn sem steinninn væri næstum kominn á toppinn. Seifur á að hafa verið ósáttur við óheiðarleika og blekkingar Sísýfosar, ásamt tilhneygingu hans um að drepa ferðamenn og aðra gesti í höll hans í andstæðu við heilaga reglu Forn-Grikkja um gestrisni.

Persónur í grískri goðafræði
Skoska úrvalsdeildin

Skoska úrvalsdeildin (enska: Scottish Premiership) er efsta deild knattspyrnu í Skotlandi. Hún var stofnuð árið 2013 
með samruna Scottish Premier League (1998-2013) og Scottish Football League. 12 lið eru í deildinni og hvert lið spilar alls 38 leiki. Eftir 33 leiki skiptist deildin í neðri og efri helming þar sem liðin spila innbyrðis. Efsta liðið verður meistari og botnliðið fellur. Næstneðsta liðið fer í umspil  
við lið úr skosku meistaradeildinni um sæti í úrvalsdeildinni. Celtic F.C. hefur unnið flesta titla eða 7.

Lið veturinn 2021-22
Aberdeen
Celtic
Dundee F.C.
Dundee United	
Hearts
Hibernian
Livingston
Motherwell
Glasgow Rangers
Ross County
St Johnstone
St Mirren

Neðanmálsgreinar 

Úrvalsdeildir knattspyrnu í Evrópu
Stofnað 2013
Hellulitur

Hellulitur var notaður til að lita vaðmál svart fyrr á tímum, einkum fínni voð sem var þæfð og notuð í spariföt. 

Hellulitur var seldur hjá kaupmönnum ásamt öðrum íblöndunarefnum sem þurftu til að liturinn festist í ullinni s.s. blásteini og járnvitrióli.

Tilvísanir 

Litur
Kamala Harris

Kamala Devi Harris (f. 20. október 1964) er bandarískur stjórnmálamaður úr Demókrataflokknum og núverandi varaforseti Bandaríkjanna. Hún sat áður á öldungadeild Bandaríkjaþings fyrir Kaliforníu frá árinu 2017. Áður en hún tók sæti á þinginu var Harris dómsmálaráðherra Kaliforníu frá 2011 til 2017.

Þann 21. janúar árið 2019 tilkynnti Harris framboð sitt til forseta Bandaríkjanna í forsetakosningunum 2020. Harris náði snemma talsverðu fylgi í forvali Demókrataflokksins en ákvað vegna dvínandi fylgis að draga framboð sitt til baka þann 3. desember 2019. Eftir að Joe Biden vann tilnefningu flokksins í kosningunum útnefndi hann Harris sem varaforsetaefni sitt. Biden og Harris unnu kosningarnar og Harris varð þannig bæði fyrsta konan til að gegna embætti varaforseta Bandaríkjanna og jafnframt fyrst bandarískra blökkumanna og Bandaríkjamanna af asískum uppruna.

Bakgrunnur 
Kamala Harris fæddist í Oakland í Kaliforníu. Foreldrar hennar, Shyamala Gopalan Harris og Donald Harris, voru báðir innflytjendur – móðir hennar frá Indlandi en faðir hennar frá Jamaíku. Foreldrar hennar skildu árið 1971 og árið 1976 flutti Harris til Kanada ásamt móður sinni og systur. Harris hóf nám við Howard-háskóla árið 1986 og útskrifaðist þaðan með gráðu í stjórnmálafræði.

Starfsferill
Árið 1989 hóf Harris störf sem lögmaður eftir að hafa lokið lagaprófi við Hastings-lagaháskólann við Kaliforníuháskóla. Hún starfaði á skrifstofu héraðssaksóknarans í Alameda frá árinu 1990. Árið 1998 hóf hún störf á skrifstofu héraðssaksóknarans í San Francisco. Árið 2003 varð hún sjálf héraðssaksóknari borgarinnar.

Harris var dómsmálaráðherra Kaliforníu frá 2011 til 2017, þar til hún tók sæti í öldungadeild Bandaríkjaþings fyrir fylkið.

Þingframboð 2016 
Í byrjun ársins 2016 tilkynnti Harris að hún myndi sækjast eftir kjöri á öldungadeild Bandaríkjaþings eftir að Barbara Boxer tilkynnti að hún myndi ekki sækjast eftir endurkjöri. Harris náði kjöri fyrir Demókrataflokkinn í nóvember 2016 og tók við þingsætinu þann 3. janúar 2017.

Forsetaframboð 2020
Þann 21. janúar árið 2019 tilkynnti Harris formlega að hún hygðist gefa kost á sér í forvali Demókrataflokksins fyrir forsetakosningar Bandaríkjanna árið 2020. Framboð hennar fór vel af stað og hún vakti mikla athygli í fyrstu kappræðum flokksins en eftir að fylgið hafði farið dvínandi í nokkra mánuði og fjárskortur var farinn að þjaka herferðina dró hún sig úr forvalinu þann 3. desember 2019.

Joe Biden, forsetaframbjóðandi Demókrataflokksins, tilkynnti þann 11. ágúst 2020 að hann hefði valið Harris sem varaforsetaefni sitt í kosningabaráttunni.

Varaforseti Bandaríkjanna (2021–)
Harris fór með vald forseta í nokkrar klukkustundir þann 19. nóvember 2021 á meðan Biden forseti fór í ristilspeglun. Hún var fyrsta konan til að fara með þetta vald.

Tilvísanir

Bandarískir lögfræðingar
Bandarískir öldungadeildarþingmenn
Demókratar
Frambjóðendur til embættis forseta Bandaríkjanna 2020
Varaforsetar Bandaríkjanna
Crash Landing on You

Crash Landing on You (Kóreska: 사랑의 불시착; Sarang-ui Bulsichak)  er suður-kóreskur sjónvarpsþáttur.

Suður-kóreskir sjónvarpsþættir
Solid Clouds

Solid Clouds er íslenskur tölvuleikjaframleiðandi með aðsetur í Reykjavík, Íslandi .   Það var stofnað árið 2013 af  Stefáni Gunnarssyni og Stefáni Þór Björnssyni  

Árið 2013 hóf Solid Clouds þróun á netleiknum Starborne. Við þróun á leiknum var notast við Unity þróunarumhverfið. Leikurinn er sambland af 4X og fjölspilunarleik.    Árið 2016 var Solid Clouds valið Nordic Showcase á árlegri Slush ráðstefnu.  Þróun Starborne hefur fengið góða umfjöllun hjá erlendum fjölmiðlum sem fjalla um tölvuleiki.   
Íslensk sprotafyrirtæki
Íslensk hugbúnaðarfyrirtæki
Stofnað 2013
Starborne

Tölvuleikurinn Starborne Sovereign Space er framleiddur af íslenska tölvuleikjafyrirtækinu Solid Clouds og er um að ræða þrívíðan herkænskuleik í geimnum sem spilaður er í rauntíma af þúsundum spilara og tekur hver leikur nokkra mánuði. 

Leikmenn byrja með eina geimstöð á risastóru korti með meira en milljón reitum. Þeir keppast svo um að auka framleiðslugetu sína, til að geta byggt sem stærstan flota, sem er svo notaður til að leggja undir sig nálæga reiti. Leikmenn geta myndað bandalög sem berjast til sigurs.

Starborne er smíðaður í PROSPER-leikjavélinni sem grundvallast á Unity-leikjavélinni. 

Það er ókeypis að spila leikinn en spilarar geta keypt sér ýmsa hluti innan leiksins sér til hægðarauka.
 Leikurinn hefur verið í þróun síðan 2013.

Eiginleikar og sérstaða Starborne 
Hver spilun er ólík þeirri fyrri vegna mikilla sérhæfinga sem spilarar geta valið úr um.  Í leiknum velja spilarar sér fylkingu (e. factions) til að spila sem, sem gefa spilurunum aðgang að ýmsum kostum og sérstökum hæfileikum og þurfa þeir að raða reglum (e. policies) á fylkingu sína til að full-stilla hana.  Spilarar ákveða svo hvaða innviði þeir hafa í geimstöðvum sínum til að hver geimstöð þjóni ætluðu hlutverki sínu og einnig inniheldur leikurinn stór spilakerfi sem enn frekar leyfir spilurum að fínstilla stöðvar og flota sína.
Gelsenkirchen

Gelsenkirchen er borg í Norðurrín-Vestfalía og hluti af Rín-Ruhr-stórborgarsvæðið. Um 260.000 íbúar eru í borginni sem gera hana 25. stærstu borg landsins (2018). Borgin liggur við Emscher-fljót. Uppruna Gelsenkirchen má rekja til 12. aldar en hún var þorp fram að lokum 19. aldar þegar iðnbyltingin og kolavinnsla fjölguðu íbúum. Í dag er stór kola-orkuvinnslu stöð í borginni en hún er einnig með stærsta sólarorkuver Þýskalands. Um 75% borgarinnar eyðilögðust í seinni heimsstyrjöld.

Schalke 04 er knattspyrnulið borgarinnar.

Heimild
 

Norðurrín-Vestfalía
Borgir í Þýskalandi
Rín-Ruhr-stórborgarsvæðið

Rín-Ruhr-stórborgarsvæðið er stærsta stórborgarsvæði í Norðurrín-Vestfalía í Þýskalandi en þar búa um 11 milljónir manna á 7.268 ferkílómetra svæði.
Svæðið er sögulega mikilvægt iðnaðarsvæði. Fjórir alþjóðaflugvellir eru á svæðinu:  Düsseldorf, Köln/Bonn, Dortmund og Weeze. Stórar hafnir eru í Dortmund og Duisburg á bökkum vatnakerfis Rínar.

Stærstu borgir
Köln 1,1 milljón (2018)
Düsseldorf 620 þ. (2018)
Dortmund 604 þ. (2020)
Essen 583 þ. (2018)
Duisburg 500 þ. (2018)
Bochum 365 þ. (2018)
Wuppertal 354 þ. (2018)
Bonn 327 þ. (2018)
Gelsenkirchen 260 þ. (2018)
Mönchengladbach 260 þ. (2018)
Oberhausen 211 þ. (2018)
Leverkusen 164 þ. (2018)
Neuss 154 þ. (2018)

Heimild
 

Borgir í Þýskalandi
Oberhausen

Oberhausen er borg í Rín-Ruhr-stórborgarsvæðinu í Norðurrín-Vestfalía í Vestur-Þýskalandi.
Hún er á milli Duisburg og  Essen og hefur um 210 þúsund íbúa (2018). Oberhausen er fremur ungur þéttbýlisstaður; fékk bæjarréttindi 1874 og borgarréttindi 1901. Uppbyggingin tengdist kola og stáliðnaði.

Í borginni er stuttmyndahátíð (International Short Film Festival Oberhausen).

Heimild
 

Borgir í Þýskalandi
Ruhr

Ruhr (þýska: Ruhrgebiet) einnig þekkt sem Ruhr-hérað, Ruhr-dalur, er svæði í Norðurrín-Vestfalía í Þýskalandi. 

Það er þéttbýlasta svæði landsins og búa meira en 5 milljónir þar. Það er hluti af Rín-Ruhr-stórborgarsvæðinu og eru helstu borgirnar við árnar Ruhr, Rín og Lippe. Svæðið er ríkt af löss-lögum sem gerir jarðveginn frjóan og hefur verið mikilvægt fyrir landbúnað á svæðinu. Kola og stál vinnsla hefur verið sögulega mikilvæg grein og ýtt undir þéttbýlismyndun.

Dortmund (600.000), Essen (590.000) og Duisburg (500.000) eru stærstu borgirnar. En einnig má nefna Gelsenkirchen, Bochum, Oberhausen, Bottrop, Mülheim an der Ruhr, Herne, Hagen, Recklinghausen, Lünen, Bergkamen og Hamm.

Heimild
 

Landafræði Þýskalands
Bergamo

Bergamo er borg í Langbarðalandi á Norður-Ítalíu. Hún er um 40 km norður af Mílanó og 30 km frá Sviss. Íbúar eru um 122.000 (2019). Efri bærinn, Cittá alta, með bæjarveggjum er á minjalista UNESCO.

Atalanta er knattspyrnufélag borgarinnar og spilar í efstu deild; Serie A.

Borgir á Ítalíu
Borgir í Langbarðalandi